HOVORIACI WEB

POHYT - Trenčianske Teplice, hotel Flóra
2024-06-09 - 2024-06-14
Na členskej schôdzi prejavili niektoré členky ZO záujem o pobyt priamo v kúpeľnom meste, preto sme v uvedenom termíne (nedeľa až piatok) zabezpečili pobyt v hoteli Flóra.
Podmienky, program a bonusy:

orientačné lekárske vyšetrenie/konzultácia s fyzioterapeutom
2 x klasická masáž čiastočná ( 20 min.)
2 x rašelinový zábal ( 20 min.)
5x ubytovanie v dvojlôžkovej izbe s príslušenstvom (kúpeľňa, WC, SAT TV, rádio, trezor)
5x polpenzia: raňajky a večere formou švédskych stolov
denne príjemne strávené popoludnie pri dezerte a šálke kávy – okrem dňa príchodu a odchodu
pohár sektu na privítanie
voľný vstup do bazénového komplexu s plaveckým a sedacím nerezovým bazénom s vodnými atrakciami
voľný vstup do fitness
bezplatné WiFi pripojenie na internet
kúpací plášť počas celého pobytu
zvýhodnená cena na vstup do saunového sveta 7,-€/2 h.

Cena pobytu:
Hotel je súčasťou siete SOREA, takže výška tohto pobytu pre starobných a invalidných dôchodcov sa odvíja od výšky štátneho príspevku. Plná cena pobytu je 391,-€, o výške tohtoročného príspevku ešte nie je rozhodnuté. Vlani bol 50 €, v tomto roku bol prisľúbený vo výške 100,-€, podľa dostupných informácií však Jednota dôchodcov s MF SR o ňom stále rokuje. Tak uvidíme.
Doprava: v prípade účasti minimálne 8 členov a ich sprievodcov, dopravu zabezpečí ZO, každý účastník si na ňu prispeje sumou 10€. Hlásiť sa môžete na t. 0911 328 921- p. Zbranek do 20. apríla t.r., potom ponúkneme voľné miesta členom iných ZO ÚNSS. Týždeň pred nástupom zašleme prihláseným účastníkom pokyny.
Zdroj obrázka: https://domalenka.sk/hotel-flora-trencianske-teplice

POBYT - Vodice (Chorvátsko)
2024-06-07 - 2024-06-16
Skvelá delegátka pani Alenka Sitárová nám tento rok pripravila ponuku pobytov v malebnom historickom mestečku Vodice. Toto mestečko má pláže ocenené Modrou zástavou, ktorá je symbolom kvality mora, Vodice majú historické centrum, kilometre pláží, romantické uličky, promenádu lemovanú palmami. Ponúkajú širokú paletu služieb, kultúrnych akcií i športového vyžitia. Vodice boli ocenené cenou „turistički cvijet“(turistický kvet), ktorá sa udeľuje len mestám s výnimočnou turistickou ponukou. V ponuke máme pobyt vo vilách Dalmacia a Poseidon
VILLA DALMACIA * * * Nachádza sa priamo pri štrkovej pláži vo Vodiciach v časti Srima, od centra Vodíc cca 2km. Do centra vedie promenáda popri mori, v blízkosti sa nachádzajú kaviarne, reštaurácie, stánky s občerstvením, zmrzlináreň, pekáreň, obchod, požičovňa bicyklov, betónované plochy na slnenie.
Ubytovanie:
vkusne zariadené apartmány pre 2 a 4 osoby, dvor – terasa s posedením, vila je 2- poschodová – ubytovanie na prízemí, 1. a 2. poschodí, každý apartmán má balkón. Apartmán 4: 2 x 2-lôžková spálňa, kuchyňa s obývacou časťou – gauč , kuchynský stôl, chladnička, kanvica, sporák, mikrovlnka, kúpeľňa – sprcha, WC, klíma, wifi, televízor, podobne Apartmán 2: 1 x 2-lôžková spálňa,
Stravovanie:
polpenzia, raňajky formou bufetu, večera – polievka, hlavné jedlo výber z 3 jedál, šalátový bufet, strava sa podáva v jedálni cca 150m od Villy Dalmacia. Podobne je zariadená aj Villa Poseidon, je však 3 poschodová a nachádza sa 70 m od pláže.
Ceny za 8 dní / 7 nocí vo vilách Dalmácia a Poseidon:
07. 06. – 16. 06. 2024 cena 470,- € – máme rezerváciu vo Ville Dalmácia, 14. 06. – 23. 06. 2024 cena 470,-€ máme rezerváciu vo ville Poseidon.Cena obsahuje: uvítací drink, 7x ubytovanie, 7x polpenzia, pobytová taxa, autobusová doprava, služby delegáta, chorvátsky tanečný večer s občerstvením, hudobný večer, masáž tváre, ranné cvičenie na pláži.
Doprava:
klimatizované autobusy s bufetom na teplé a chladené nápoje. Odchod vždy v piatok vo večerných hodinách, príchod vždy v nedeľu ráno. Nástupné miesto pre skupiny podľa dohody.
Prihlasovať sa môžete u sekretárky KR pani Držíkovej t. 0911 328 922 a to celé skupiny alebo aj individuálne. Hlásiť sa môžu členovia i nečlenovia ÚNSS. V prípade individuálneho záujmu o iný termín počas celej sezóny sa môžete informovať na horeuvedenom telefónnom čísle.

Veľkonočný turnaj v Qarde
2024-03-16 09:00 - 17:00 (Europe/Paris) | SINA Nitra, Nedbalova 17, Nitra, 949 11, Slovenská republika
ročník Veľkonočného turnaja v Qarde sa uskutoční v sobotu 16.marca 2024 v spoločenskej miestnosti SINA Nitra, n.o. na Nedbalovej 17. Registrácia účastníkov je od 9:00 hod., otvorenie turnaja o 10:00 hod. Účastnícky poplatok (platí i sprievodca), v ktorom sú zahrnuté obed, káva, minerálka a ceny pre víťazov, je 5 €, platí sa pri registrácii. Budeme však nekompromisní v používaní klapiek prakticky nevidiacimi, slabozrakými a vidiacimi hráčmi. Pravidlá hry sú jednoduché. Ide skôr o relax, ktorý je však veľmi dobrý na precvičenie hmatu a vytvára dobrú náladu. Kto zasadne ku hre, musí základné pravidlá poznať, preto môže hru osvojiť počas niektorej zo sobôt t.j. 10. februára alebo 9. marca vždy o 10:00. Prihlásiť do turnaja sa môžete do pondelka 6. marca 2024, na t.0911 328 921 p. Zbranek, alebo mailom na adrese hovoriaciweb@gmail.com.

Pred Veľkou nocou opäť do Kittsee
2024-03-12 08:00 - 17:30
Termín – 12.marca 2024
Program:
8:00 h. – odchod od železničnej stanice v Nitre, parkovisko smerom k autobusovej stanici
9:30 h. – príchod do Kittsee, čokoládovňa Hauswirth, Schoko-csárda – predajňa
11:30 h.- Presun autobusom k nákupnému centru K1, K2
16:00 h. – odchod z Kittsee, príchod do Nitry cca 17:30 h
Účastnícky poplatok 13 € uhradíte v autobuse
Prihlásiť sa môžete na tel. 0907 651565 p. Zbranková.

Beseda s Josefom Zbrankom
2024-03-06 16:00 - 18:00 | KRAJSKÁ KNIŽNICA KAROLA KMEŤKA V NITRE, Fraňa Mojtu 18, Nitra, 94901, Slovenská republika
Beseda s Josefom Zbrankom o jeho knihe 1000 veselých blahoželaní k meninám/blahopřání k svátku. Príďte ho podporiť a pozvite aj svojich blízkych, ktorí majú radi humor a zasmejú sa spolu s nami na veselých veršoch. Zároveň si budete môcť knihu zakúpiť a určite dostanete aj osobné venovanie od autora.

Fašiangové posedenie s Gizkou Oňovou
2024-02-13 15:30 - 18:00 | KRAJSKÁ KNIŽNICA KAROLA KMEŤKA V NITRE, Fraňa Mojtu 18, Nitra, 94901, Slovenská republika
uskutoční sa v knižnici na Fraňa Mojtu 18. Bude to popoludnie plné zábavy, budeme sa rozprávať aj tancovať. Súťaž o najlepšiu fašiangovú šišku vyhodnotí Gizka Oňová.

Fašiangové posedenie
2024-02-12 13:00 - 17:00 | SINA Nitra, Nedbalova 17, Nitra, 949 11, Slovenská republika
Stretneme sa 12.februára 2024 o 13.00 hod. v spoločenskej miestnosti SINA Nitra n.o. Tradičný program sa nám osvedčil, takže sme ho nemenili. Skupina Radosť pochová basu (program každoročne vylepšujú), potom si s Radosťou zaspievame aj my ostatní. Tradične si zasúťažíme o najchutnejšiu fánku a najchutnejšiu šišku (súťažná vzorka musí obsahovať 2 fánky alebo 2 šišky) a o najlepší fašiangový žart (vtip, pesnička, maska, či iné huncútstvo). Najlepších oceníme. Prinesieme si niečo fašiangové v batôžku. Budú aj dobré klobásky za nákupnú cenu. Minerálka na stoloch, ostatné nealko i alko v bufete.

Štefanský turnaj
2023-12-28 10:00 - 17:00 | SINA Nitra, Nedbalova 17, Nitra, 949 11, Slovenská republika
Po Vianociach si prevetráme hlavu a pretiahneme svaly. Stretneme sa na Nedbalovej v Nitre vo štvrtok 28.decembra o 10:00 hod. pri Qarde, showdowne či veslárskom trenažéri, prinesieme si z domu nejaké vianočné a štefanské dobroty.

Pred Vianocami opäť do čokoládovne v Kittsee
2023-11-22 08:00 - 21:00
Odchod: 8:00 hod. od železničnej stanice v Nitre.
Organizujeme predvianočný nákupný výlet do čokoládovne Hauswirth, spojený s exkurziou do výroby a možnosťou nakupovania. Potom sa presunieme aj k nákupom do obchodných centier K1 a K2 (K1:potraviny a rozličný tovar Eurospar a Hofer, čerstvé mäso, móda Takko Fashion, KIK, NKD či ERNSTING´S FAMILY, obuv Deichmann, drogéria Drogerie Markt, bytové doplnky DEALS by Depot, kancelárske potreby a potreby pre domácnosť Action, čerstvé pečivo v pekárni Ströck. K2: drogéria Müller, reštaurácia Fast Cook, obuv Shoe4you, oblečenie Tom Tailor a potraviny a rozličný tovar Lidl. Bio potraviny a kozmetiku kúpite v biomarkte Denn’s, potreby pre domácnosť v Cherry). Záujemcovia hláste sa na t. 0911 328922 p. Držíková a to najneskôr do 11. Novembra.

Slávnostná akadémia 2023
2023-11-11 09:30 - 17:00
Program:

Otvorenie s príhovorom
Beseda s Ivanom Bellom, prvým slovenským kozmonautom
Obed
Prestávka – prezentácie kompenzačných pomôcok a prác krúžku
Radka, predaj tombolových lístkov, kalendáre vo zväčšenom i Braillovom písme
Známe pesničky so skupinou Domovina, preložené zážitkami z cestovania k moru vlakom
Tombola
Posedenie s hudbou (v prípade záujmu)
Ukončenie do 17:00 hod.

Výška účastníckeho poplatku, v ktorom sú zahrnuté: obed, káva, minerálka, dezert, je 5,– €. Kto vie niečím pekným prispieť do tomboly, bez nášho poďakovania neodíde. V prevádzke bude tiež náš bufet
Počas programu Vám bude podaných množstvo užitočných informácií.
Pozvánka TU

Výstava fotografií Nevidím, ale fotím
2023-09-14 - 2023-09-30
Pozývame vás na výstavu fotografií, ktoré vznikli počas projektu Nevidím, ale fotím, ktorého sa v tomto roku zúčastnili aj naši členovia. Výstava bude inštalovaná v OC NCentro v Nitre od 2.9.-30.9.2023.

Bielo-čierny koncert 2023
2023-08-11 17:00 - 22:30 | Svätoplukovo námestie, Svätoplukovo námestie, Nitra, 949 01, Slovenská republika
Hodnotný umelecký zážitok,, užitočné informácie, no najmä skvelú zábavu.
To všetko vám v auguste opäť ponúkne Bielo-čierny koncert pod nitrianskym nebom.
Vystúpia:

Blindmen
Victoria Linnen & Peter Zbranek
Kyklop Band

Viac na fb: TU

Tour de Braille Nitra 2023
2023-08-11 09:30 - 18:00 | Svätoplukovo námestie, Svätoplukovo námestie, Nitra, 949 01, Slovenská republika
Náročný program nás čaká druhý augustový piatok, na ktorý pripravili zložky ÚNSS v Nitre a SINA Nitra n.o. celonárodnú súťaž Tour de Braille Nitra 2023. Tour pozostáva zo 6 disciplín, prebehne v doobedňajších hodinách v centre mesta a očakávame účasť užívateľov Braillovho písma z celej republiky. Program s vyhlásením výsledkov sa uskutoční na pódiu na Svätoplukovom námestí o 17:00 hod. Určite mnohí z Vás nájdete medzi súťažiacimi svojich známych, tak nás príďte povzbudiť, napr. do Ponitrianskeho múzea, kde bude prebiehať aj jedna zo súťaží a zároveň si môžete prezrieť výstavné exponáty. Hlavným naším stanom bude sála Bodu K7 na Štefánikovej ul., kde chceme zorganizovať v popoludňajších hodinách verejné čítanie v Braillovom písme. Projekt podporili Grantový program ÚNSS a nadácie ZSE a SPP.
Tour de Braille Nitra 2023

Pobyt v Chorvátsku 2023
2023-06-09 - 2023-06-18 | Penzioón KLEK
Po minuloročných dobrých skúsenostiach sme sa aj tento rok rozhodli pokračovať v zorganizovaní pobytov v Chorvátsku. V tomto roku to bude v penzióne KLEK na pobreží Crikvenickej riviéry. Termín – 9 – 18. jún, v cene 440 € je zahrnutá doprava, uvítací drink, 7x ubytovanie, 7x stravovanie – polpenzia, pobytová taxa, autobusová doprava, služby delegáta, chorvátsky večer, hudobný večer. Penzión sa nachádza priamo pri jednej z najkrajších pláží pobrežia, neďaleko centra mesta – len cca 250 m od hlavného námestia. Pláže s jemným bielym štrkom a štrkopieskom a pláže s upravenými betónovými plochami na slnenie s pohodlným vstupom do mora po schodíkoch, sa nachádzajú priamo pred penziónom. Ďalšie pláže po pobreží / cca 4km pláží/ sú vybetónované plochy na slnenie, štrkovité, skalnaté. V blízkosti penziónu – reštaurácie je trh s ovocím, pekáreň, market, lekáreň, pošta. Penzión je po čiastočnej rekonštrukcii.
Vybavenie
recepcia, fast food, jedáleň, priestor na spoločné posedenia. Izby: vkusne zariadené 2, 3 – lôžkové izby a family izby pre 4 osoby, každá izba obsahuje kúpeľňu s wc, klímu, wifi, televízor, chladničku.
Stravovanie
polpenzia, raňajky formou bufetu, večera formou bufetu s obsluhou.
Odchod autobusu – piatok vo večerných hodinách, príchod v nedeľu v ranných hodinách.
Nástupné miesta na dopravu : Považská Bystrica – Dubnica nad Váhom – Bánovce nad Bebravou – Topoľčany – Nitra – Trnava – Bratislava
Pobyty je možné si objednať aj individuálne v iných termínoch. Záujemcovia sa môžu hlásiť u p. Oľgy Držíkovej na t. 0911 328922, olga.drzik@gmail.com, ktorá im poskytne bližšie informácie.

POZVÁNKA | Ručné práce
2023-05-25 09:00 - 17:00 | SINA Nitra, Nedbalova 17, Nitra, 949 11, Slovenská republika
Po minuloročných pozitívnych ohlasoch na stretnutie tvorivých krúžkov Základných organizácií plánuje KR aj v tomto roku stretnutie, na ktoré vás srdečne pozývame 25.mája 2023 o 9:00 hod. v priestoroch SINA Nitra, n.o. na Nedbalovej 17 v Nitre.
Cieľom stretnutia bude vzájomná výmena tvorivých nápadov a postupov ručných prác vhodných pre ľudí so zrakovým postihnutím.
Keďže v tomto roku nebudeme stretnutie financovať zo žiadneho projektu, prosíme účastníkov, aby si so sebou priniesli hotové výrobky na prezentáciu svojej činnosti, ale aj materiál na tvorenie. Krajská rada ÚNSS Nitra zabezpečí účastníkom obed a preplatí náklady na cestovné.
Kapacita projektu je 30 účastníkov. Za každý krúžok, alebo ZO ÚNSS sa môžu zúčastniť 4 osoby, v prípade kapacitných možností po konzultácii aj viacerí účastníci.

POZVÁNKA | Divadlo Zrakáč - Čaj u pána senátora
2023-05-24 19:30 - 21:30 | Slovenské národné divadlo / Modrý salón, Pribinova 17,, Bratislava - Staré Mesto, 819 01, Slovenská republika
Hra Ivana Stodolu v naštudovaní divadla Zrakáč s hosťujúcimi umelcami Emíliou Vašáryovou a Jánom Galovičom v modrom salóniku SND v Bratislave sa uskutoční v stredu 24. mája. Záujemcovia hláste sa, prosím, u p. Držíkovej na tel. 0911 328922 a to obratom, nech stihneme lístky zabezpečiť. Februárové a marcové predstavenia boli vypredané v januári v priebehu jedného týždňa. Cena vstupenky je 7,- €, držiteľ preukazu ŤZP=3,50 €. Začiatok je o 19:30 a hra trvá 2 hodiny. Posledné vlaky do Šale, Nových Zámkov a Levíc odchádzajú 22:04 hod., návštevníci z iných ZO si budú musieť zorganizovať individuálnu dopravu alebo nocľah. V prípade záujmu väčšieho počtu členov zo ZO Nitra, zabezpečíme mikrobus.
Hra Ivana Stodolu Čaj u pána senátora sa odohráva (takmer) pred sto rokmi a zachytáva prvopočiatky demokracie na našom území. Keďže demokracia bola pre slovenský ľud niečím nepoznaným, novopečeným občanom istý čas trvalo, kým sa v dovtedy neznámom zriadení naučili orientovať. Aj preto si môžeme v správaní vtedajších politických predstaviteľov všimnúť neduhy, ktoré do vyspelej spoločnosti nepatria a dnes už sú dávno pokladané za prekonané. Svojich predkov však nemusíme súdiť príliš prísne – nemali predsa za sebou desaťročia skúseností, vďaka ktorým by mohli byť takými hrdými štátnikmi, akí stoja na čele našej krajiny dnes. Pozrime sa preto do minulosti na chvíle veselé i menej veselé, aby sme si viac dokázali vážiť vývoj, ktorým naša spoločnosť za tých bezmála sto rokov prešla.
ZDROJ a lístky. SND

Na Veľkú noc do Podhájskej
2023-04-05 - 2023-04-11 | Penzión Fontána, Senčianska 38, Podhájska, 941 48, Slovenská republika
Tento raz sme zabezpečili pobyt v penzióne Fontána v Podhájskej od 5. do 11. apríla 2023 (od stredy do utorka).
Počet dní je možné si upraviť podľa záujmu, ale v stredu budeme z Nitry organizovať spoločný odchod a v utorok spoločný návrat. Ubytovanie je v 2-lôžkových izbách s kúpeľňou, WC, TV, chladničkou, rýchlovar. kanvicou. Fontána je vzdialená cca 400 m od termálneho kúpaliska (1 hodinový vstup na kúpalisko 6 €, ZŤP 4 €, deti od 3 do 15 r. 3 €, za ďalšie hodiny sa vstupné násobí).
Priamo v penzióne sa nachádza reštaurácia, ktorá je otvorená aj pre verejnosť. Stravovanie v penzióne nie je povinné, avšak ľahko dostupné, takže každý účastník si môže sám vyskladať cenu pobytu podľa počtu dní a rozsahu stravy. Cena nocľahu je 18,-€ na osobu a noc, raňajky (švédske stoly) 6,- €, večera 8,50 €. Raňajky stačí objednať deň vopred, večere na celý pobyt je potrebné si prihlásiť hneď pri nástupe. Kto si večere nenahlási, môže prísť do reštaurácie ako bežný hosť, ale vtedy už nemá garantovanú cenu z polpenzie 8,50 €. Pre zjednodušenie uvádzame prehľadnú tabuľku:
6 nocí/7 dní bez stravy – 108 €,
5 nocí/6 dní bez stravy – 90,-€
6 nocí/7 dní s raňajkami – 144 €,
5 nocí/6 dní s raňajkami – 120,-€
6 nocí/7 dní s polpenz. – 195 €,
5 nocí/6 dní s polpenz.–162,50,€
Záujemcovia hláste sa na t. 0911 328921 p. Zbranek a to do konca februára, po tomto termíne ponúkneme pobyt členom ďalších ZO.
Zdroj obrázka: http://www.fontanapodhajska.sk

Veľkonočný turnaj v Qarde
2023-04-01 09:00 - 16:00 | SINA Nitra, Nedbalova 17, Nitra, 949 11, Slovenská republika
ročník Veľkonočného turnaja v Qarde (stolová hra pre nevidiacich) sa uskutoční v sobotu 1. apríla 2023 v spoločenskej miestnosti strediska SINA Nitra, n.o. Registrácia účastníkov je od 9:00 hod., otvorenie turnaja o 10:00 hod. Účastnícky poplatok (platí i sprievodca), v ktorom sú zahrnuté obed, káva, minerálka a ceny pre víťazov, je 5 €, platí sa pri registrácii. Budeme však nekompromisní v používaní klapiek prakticky nevidiacimi, slabozrakými a vidiacimi hráčmi. Pravidlá hry sú jednoduché. Ide skôr o relax, ktorý je však veľmi dobrý na precvičenie hmatu a vytvára dobrú náladu. Kto zasadne ku hre, musí základné pravidlá poznať, preto v soboru 11. marca o 10:00 hod. si v rámci klubového stretnutia môžu prísť vyskúšať hru aj začiatočníci. Do trurnaja sa môžete prihlásiť do pondelka 27. marca 2023, na tel. čísle 0911 328921 p. Zbranek, alebo mailom na adrese hovoriaciweb@gmail.com.

Pred Veľkou nocou do čokoládovne v Kittsee
2023-03-14 08:00 - 17:00
Odchod: 8:00 hod. od železničnej stanice v Nitre
Na základe požiadaviek členov organizujeme pred Veľkou nocou nákupný výlet do čokoládovne Hauswirth, spojený s exkurziou do výroby a následnou možnosťou nakupovania. Záujemcovia hláste sa na t. 0911 328 922 p. Držíková a to najneskôr na fašiangoch 20. februára, potom ponúkneme zájazd aj ďalším záujemcom.

Na Fašiangy po troch rokoch
2023-02-20 14:30 - 19:00 | SINA Nitra, Nedbalova 17, Nitra, 949 11, Slovenská republika
Stretneme sa v pondelok 20. februára 2023 o 14.30 hod. v spoločenskej miestnosti SINA Nitra n.o. Tradičný program sa nám osvedčil, takže sme ho nemenili. Skupina Radosť pochová basu (program každoročne vylepšujú), potom si s Radosťou zaspievame aj my ostatní. Tradične si zasúťažíme o najchutnejšiu fánku a najchutnejšiu šišku (súťažná vzorka musí obsahovať 2 fánky alebo šišky) a o najlepší fašiangový žart (vtip, pesnička, maska, či iné huncútstvo). Najlepších oceníme. Prinesieme si niečo fašiangové v batôžku, Budú aj dobré klobásky za nákupnú cenu. Minerálka na stoloch, iné nealko i alko v bufete.

Beseda s Klaudiou Šugrovou – odborníčkou na diabetes
2023-02-09 10:00 - 16:00 | SINA Nitra, Nedbalova 17, Nitra, 949 11, Slovenská republika
Pozývame vás na besedu s odborníčkou na cukrovku a všetko s tým súvisiace, ktorá sa uskutoční 9.2.2023 o 10:00 hod. v SINA Nitra, n.o. Ak ste diabetik a chcete s ňou konzultovať konkrétne otázky, môžete si so sebou priniesť lekárske správy, záznamy z kontroly u lekára, výsledky meraní hladiny cukru, prípadne vlastný glukomer s pamäťou posledných meraní. Príďte si vypočuť nové informácie a opýtať sa na všetko, na čo ste sa svojho diabetológa nestihli.
Zdroj obrázka: www.pravda.sk

Kto je na Silvestra sám, môže prísť k nám!
2022-12-31 18:00 - 2023-01-01 07:00 | SINA Nitra, Nedbalova 17, Nitra, 949 11, Slovenská republika
Obnovujeme covidom prerušenú tradíciu – Silvester na Nedbalovej, kde nikoho nerušíme a môžeme si priniesť vlastnú poživeň. Nápoje v „bufáči“ máme, pokiaľ Vám teda stačí minerálka, kofola, džús, cola zero, pivo aj nealko, pre zábudlivých i nejaké „šampáňo“, nájdu sa aj slané pochutiny. Začneme o 18:00 h. priestory sprístupníme o 16:00 pre všetkých, ktorí si chcú namieste dorobiť chlebíčky alebo chuťovky. Stalo sa, že sme vydržali až do prvých ranných spojov, dopravu domov sme zvládli i cez noc, aj keď taxíky sú na Silvestra úzky profil.

Zdroj obrázka: https://nitra.dnes24.sk

Príďte si zahrať Qardo na Štefanský turnaj
2022-12-28 10:00 - 16:00 | SINA Nitra, Nedbalova 17, Nitra, 949 11, Slovenská republika
Opäť nám iste prospeje, keď si po sviatkoch prevetráme hlavu a pretiahneme svaly.
Stretneme sa na Nedbalovej v stredu 28.decembra o 10:00 hod. pri Qarde, showdowne či veslárskom trenažéri, prinesieme si z domu aj nejaké vianočné dobroty.
Pre viac informácií sledujte web.

POZVÁNKA | Vianočné mestečko
2022-12-18 17:00 - 20:00 | Svätoplukovo námestie, Svätoplukovo námestie, Nitra, 949 01, Slovenská republika
Pozývame vás na vystúpenia našich členov vo vianočnom mestečku v Nitre.
17:00 zahrá a zaspieva skupina Radosť
17:45 klavírne skladby v podaní Petra Zbraneka
18:45 country v podaní skupiny Domovina

Zdroj obrázka: https://obecne-noviny.sk

Slávnostná akadémia ku dňu nevidiacich
2022-11-12 10:00 - 17:00 | reštaurácia Olympia, A. Hlinku 57, Nitra, 949 01, Slovenská republika
Srdečne Vás pozývame na slávnostnú akadémiu ku dňu nevidiacich, ktorá sa uskutoční 12.11.2022 o desiatej v Reštaurácii Olympia v Nitre.
Program:
– Otvorenie s príhovorom
– Kultúrny program – vystúpenia súborov a členov ÚNSS a našich hostí
– Obed
– Herec Ivan Gontko a jeho verklík
– Tombola
– Posedenie s hudbou
– Ukončenie o 17:00 hod.
Výška účastníckeho poplatku, v ktorom sú zahrnuté obed, káva, minerálka, dezert,
pagáčiky je 5,– €.
Viete niečím pekným prispieť do programu alebo tomboly? Ozvite sa predsedovi ZO
na telefónne číslo 0911 328 921.
V prevádzke bude náš bufet.
Počas programu Vám bude podaných množstvo užitočných informácií.
Prosíme všetkých členov, aby si so sebou priniesli členské
preukazy a uhradili si členské príspevky.
Tešíme sa na vás.

Súťaž v čítaní a písaní Braillovho písma - Trnava
2022-11-08 08:45 - 17:00 | Knižnica Juraja Fándlyho, Rázusova 261, Trnava, 917 01, Slovenská republika
Dňa 8. novembra KR a KS ÚNSS v Trnave organizujú súťaž v čítaní a písaní
Braillovho písma v Krajskej knižnici J. Fándlyho v Trnave. Na
programe budú disciplíny a to Čítanie bez rozdielu a Písanie.
Možno súťažiť v obidvoch alebo len jednej z disciplín.
Súťažiaci si môže priniesť vlastný stroj, organizátori majú
k dispozícii len obojručný Tatrapoint. Začiatok súťaže je
o 9:00, príchod a registrácia do 8:45. Knižnica J. Fándlyho sa
nachádza na Rázusovej ul. 261 (súťaž na 2.posch.) cca 5-7
minút od žel. stanice smer centrum. Organizátori nemôžu
zabezpečiť sprievodcovskú službu, preto odporúčajú účasť
s vlastným sprievodcom. Prihlásiť sa do súťaže môžete
písomne do 26.10. t.r. na adrese: KS ÚNSS Trnava, Trhová
2, 917 01 Trnava alebo mailom na adresu patyova@unss.sk

Turnaj v hre Qardo v Zlíne
2022-11-06 | Zlín, Zlín, Česká republika
Opäť sme dostali pozvanie od priateľov zo SONS Zlín na ich
jesenný turnaj, ktorý sa uskutoční v nedeľu 6. novembra
2022. Záujemcovia sa môžu hlásiť u J. Zbraneka na čísle
0911 328 921, pôjdeme osobitným vozidlom so
spoluúčasťou.
V prípade aktualizácií sledujte túto udalosť.
Zdroj obrázka: QARDO.CZ

Rekondičný pobyt v Dudinciach
2022-10-02 - 2022-10-07 | Hotel Jantár Dudince, Kúpeľná 98, Dudince, 962 71, Slovenská republika
Zabezpečili sme opäť pobyt v hoteli Jantár Dudince v dňoch 2. – 7. októbra 2022. Cena pobytu zatiaľ vychádza na cca 230,-€ podľa druhu izby, platí si každý sám v hoteli. V cene je zahrnutá plná penzia, 8 procedúr podľa výberu, celodenný voľný vstup do hotelového bazéna a ďalšie drobné benefity.
Dopravu z Nitry a späť zabezpečujeme osobitným autobusom na náklady ZO ÚNSS. Prihlásiť sa môžu členovia ZO Nitra na 0911 328 921- p. Zbranek do 31. augusta t.r., potom ponúkneme voľné miesta členom iných ZO ÚNSS.
Týždeň pred nástupom zašleme prihláseným účastníkom pokyny.

Jazzová plavba s Petrom Lipom
2022-09-09 17:30 - 19:30 | Bratislava, Bratislava, Slovenská republika
Uskutoční sa v piatok 9. septembra na Dunaji na lodi Harmónia na trase Bratislava-Devín-Bratislava, cena lístka je 28 €. Koncert resp. plavba sa uskutoční v čase 17:30 až 19:30, posledný priamy autobus odchádza do Nitry 20.20 h., čo by sme mali stihnúť. Na koncert pocestujeme verejnou dopravou, o doprave sa dohodneme s konkrétnymi záujemcami, nakoľko neočakávame veľký počet účastníkov, budeme rezervovať cca 10 vstupeniek. Hlásiť sa môžete u p. Zbraneka na t. 0911 328921.

Festival tradičných remesiel a chutí Topoľčianky
2022-09-01 08:30 - 19:00 | Topoľčianky, Topoľčianky, 951 93, Slovenská republika
Vo štvrtok 1.septembra sa vydáme do tamojšieho parku, kde sa akcia bude konať. Odchod autobusu je od železničnej stanice v Nitre o 8:30 hod. predpokladaný návrat medzi 18.00 a 19.00 h., cena zájazdu je 5 €. Prihlásiť sa môžete u p. Oľgy Držíkovej tel. 0911 328922 do 25. augusta.
